b'\n_START_ARTICLE_\nLig\n_START_SECTION_\nGeografija\n_START_PARAGRAPH_\nLig je razlo\xc5\xbeeno hribovsko naselje po zahodnem, prisojnem pobo\xc4\x8dju Kanalskega Kolovrata. Dostop v Lig je po dr\xc5\xbeavni cesti iz Kanala ob So\xc4\x8di ali Ro\xc4\x8dinja. Iz Liga vodi grebenska cesta proti Gori\xc5\xa1kim Brdom in Plavam, druga pa se spusti ob skrajni zahodni pas Slovenije k mejni reki Idriji, ki jo dose\xc5\xbee po 2 km v zaselku Britof. Vas sestavljata Gorenji in Dolenji Lig. Sem sodijo \xc5\xa1e zaselki: Bre\xc5\xa1\xc4\x8dina, Greben, Ho\xc5\xa1\xc4\x8dina, Lovi\xc5\xa1\xc4\x8de, Melinki, Strmec, Skrnjak, Trebe\xc5\xbe in Zakremen, nadalje \xc5\xa1e \xc4\x8colnica, Gorenje Nekovo in Ravne. Prebivalci se ukvarjajo s skromnim kmetijstvom, obse\xc5\xbene seno\xc5\xbeeti kosijo, a \xc4\x8dedalje manj. Topel zrak iz Furlanske ni\xc5\xbeine omogo\xc4\x8da, da v teh krajih uspeva maron, v vi\xc5\xa1jih predelih pa znani li\xc5\xa1ki kostanj. Pobo\xc4\x8dja prera\xc5\xa1\xc4\x8da listnat gozd gabra, jesena, akacije in lipe. Mnogi hodijo na delo v dolino, v bli\xc5\xbenje Anhovo in Novo Gorico.\n_START_SECTION_\nZanimivosti\n_START_PARAGRAPH_\nNa okoli 70 metrov vi\xc5\xa1ji vzpetini nad na nadmorski vi\xc5\xa1ini 677 m stoji romarska cerkev Marijino Celje iz leta 1575, velika baro\xc4\x8dna stavba, ki so jo leta 1774 prezidali iz starej\xc5\xa1e kapele. Tu je v letih 1837-1894 slu\xc5\xbeboval Anton Ukmar, ki je \xc4\x8dasu svojega dolgoletnega slu\xc5\xbebovanja skrbel za romarsko cerkev (popravilo inventarja, namestitev novih zvonov, umetnostna oprema cerkve). _NEWLINE_Razgled od tu je kljub nizki nadmorski vi\xc5\xa1ini osupljiv. Vidi se Tr\xc5\xbea\xc5\xa1ki zaliv, Furlanska ni\xc5\xbeina, Karnijske Alpe del Julijskih Alp, Banj\xc5\xa1ka planota in Trnovski gozd.'